二十韻寄潮陽宰余君實日華
作者：王邁
朝代：宋

paragraphs: 昔日潮守有昌黎，恩波萬頃橫鱷溪。
五百年後得余令，棠陰上與韓本齊。
故家縣譜熟展布，砉然牛刀優割雞。
朞年已報三異政，節愛堂扁煥新題。
手摩民瘼心隠痛，藥石其肯靳刀圭。
老農終歲不識吏，廢疇荒隴皆鋤犁。
邑有豪俠擅武斷，缿筩告訴來髫齯。
仁者之勇一發露，愛苗亟欲芟稗稊。
誰爲鼠輩巧道地，周道如砥生蒺藜。
公車未采輿人誦，端士先爲橫議擠。
朝中有語稍辨雪，言者愕立惜噬臍。
侯朝聞命暮就道，束書之外他無齎。
出廛五日纔百里，截鐙卧轍相提携。
乞留有狀白府治，辭以君命安敢稽。
香花隨乘推不去，丁壯遮拜嬰孩啼。
不知朝廷聞得否，天下貪吏濁如泥。
毀譽失真例如此，狂瀾既倒誰能隄。
書生有舌不善佞，今拜東野頭須低。
詩成翻恨天門遠，何人乞我青雲梯。